VEGA og Live Nation præsenterer
**Soundvenue Session: Vince Staples hudfletter politi og bandeliv i VEGA**

*Sartheden skal parkeres i garderoben lørdag den 20. juni i Lille VEGA, når rapper Vince Staples indtager scenen med voldsomme og vrede fortællinger fra den amerikanske vestkyst.*

**Rå fortællinger og vrede fortællinger fra livet i Long Beach**

[Vince Staples](https://twitter.com/vincestaples) forsøger ikke at være hård, når han rapper om han bandefortid. At ryge en masse fed/stoffer, overdænge sig selv med bling og damer i dyre videoer er heller ikke en del af den unge rappers repertoire. Han dyrker i stedet et voldsomt univers, hvor en nådesløs realisme gennemsyrer hans fortællinger. Hans debut-ep på Def Jam, *Hell Can Wait*, er en kølig ord-lussing, der er blevet kaldt for den nye generations ”Fuck The Police”.

Inden *Hell Can Wait* udkom sidst år havde Vince Staples opbygget masser af forventning til debuten ved at levere nogle solide gæstevers på blandt andet Earl Sweatshirts *Doris*-album, Dilated Peoples *Directors Of Photography* og senest Commons *Nobody’s Smiling*.

**Bandelivets konsekvenser**

Smilene er også i undertal på *Hell Can Wait*, hvor Vince Staples vender blikket indad og stiller skarpt på sig selv og hans familie. De sønderrivende vers i ”65 Hunnid” beskriver ubehageligt detaljeret bandelivets konsekvenser, når man bliver bedt om at gøre noget utilgiveligt i loyalitetens navn. Staples evner som rapper udfoldes behændigt gennem ep’ens syv sange, der uden omsvøb spidder sine egne ord i leveringen.

Rivaliserende bander eller egne dæmoner er ikke rapperens største fjende på albummet. Det er derimod politiet i hjembyen, Long Beachs. Lovens håndhævere bliver ristet på ”Hands Up” for at ”*tryin' to stop my blackness*”. På “[Fire](https://www.youtube.com/watch?v=dhjl2j8BZqA)” og “[Blue Suede](https://www.youtube.com/watch?v=NJLfCBBcZAo)” bliver foragten ikke holdt tilbage, når Los Angeles’ politi bliver beskyldt for at skyde civile på åben gade og for at bruge Twitter til at overvåge bande aktiviteter.

Vince Staples holder sig heller ikke tilbage for at konfrontere problemer på et større socialt plan; Bandelivet gør ikke én cool, nutiden rap er en overflod af klicher, og politiet opfører sig stadig problematisk over 20 år efter Rodney Kings retssag.

**Fakta om koncerten:**
Vince Staples (US)
Lørdag den 20. juni kl. 21
Lille VEGA, Enghavevej 40, 1674 Kbh. V
Billetpris: 180 kr. + gebyr

Billetsalg starter i dag via vega.dk og Billetnet.